**Giganotosaurus** bol 12 až 13 metrov dlhý a vyše 8 ton vážiaci mohutný dravý dinosaurus, príbuzný a podobný rodu Allosaurus, hoci veľkosťou a mohutnosťou zodpovedal skôr tyranosaurovi. Giganotosaurus je známy z nekompletnej kostry a lebky, pričom prednedávnom boli nájdené pozostatky „rodinky" týchto zverov. Žil v období vrchnej kriedy (pred približne 100 až 97 Ma) na území dnešnej Argentíny. Rod zahŕňa jediný druh – **Giganotosaurus carolinii**.

Znaky
-----

Giganotosaurus mal mohutný trup, veľkú pretiahnutú lebku s pomerne špicatým rypákom a výrazným kosteným hrebeňom. Ten mohol byť u samcov minimálne počas obdobia párenia pestro sfarbený, aby lákal samice. Podobne ako iné Allosauroidea mal aj Giganotosaurus zadné končatiny oveľa dlhšie a mocnejšie než trojprsté predné, slúžiace vďaka veľkým pazúrom ako dobrá pomôcka pri love.

Porovnanie s tyranosaurom
-------------------------

Veľkostné porovnanie s človekom a inými teropódmi (Giganotosaurus je druhý sprava)
Giganotosaurus, hoci býval v priemere väčší, mal oproti mladšiemu rodu Tyrannosaurus menší mozog, slabšiu silu zahryznutia a kratšie zadné končatiny. Sila zahryznutia u neho zodpovedala iným Allosauroidea, ktoré svoju korisť zrejme zraňovali tým, že jej roztrhali slabiny. Giganotosaurus zároveň ani nepotreboval byť veľmi rýchly, pretože lovil zvyčajne ešte pomalšie sauropódy. Je možné, že ak sa pri sledovaní čried sauropódov zhromaždila skupinka Giganotosaurov, trúfli si aj na samotného Argentinosaura.

Paleobiológia
-------------

Rekonštrukcia výzoru
Paleontológovia Blanco a Mazzetta publikovali v roku 2001 biomechanickú štúdiu, týkajúcu sa lokomócie (pohybových schopností) tohto dinosaura. Podľa ich výsledkov dokázal tento obrí teropód aj pri svojej hmotnosti 5 až 8 ton dosiahnuť aspoň na krátku vzdialenosť rýchlosť až 14 m/s (50,4 km/h). Tým by nepochybne patril k najrýchlejším veľkým teropodóm. Ak by bol tento výpočet pravdivý, potom by tento obrí dravec behal skoro o 6 km/h rýchlejšie, než koľko zvládnu najrýchlejší ľudskí šprintéri, ako je napríklad Usain Bolt.

Klasifikácia
------------

Giganotosaurus patrí spolu s príbuznými rodmi Tyrannotitan, Mapusaurus a Carcharodontosaurus do čeľade Carcharodontosauridae. Giganotosaurus a Mapusaurus boli navyše zaradení do samostatnej podčeľade Giganotosaurinae paleontológmi Coriom a Curriem v roku 2006, pretože zdieľajú viac vzájomných spoločných znakov ako s ostatnými príslušníkmi čeľade.

Referencie
----------

1. ↑  CORIA, R. A. CURRIE, P. J.. Braincase of Giganotosaurus carolinii (Dinosauria: Theropoda) from the Upper Cretaceous of Argentina. *Journal of Vertebrate Paleontology*, 2002, roč. 22, čís. 4, s. 802 – 811.
2. ↑  CORIA, R. A. SALGADO, L.. A new giant carnivorous dinosaur from the Cretaceous of Patagonia. *Nature*, 1995, roč. 377, s. 225 – 226.
3. ↑  BLANCO, E. R. MAZZETTA, G. V.. A new approach to evaluate the cursorial ability of the giant theropod Giganotosaurus carolinii. *Acta Palaeontologica Polonica*, 2001, roč. 46, čís. 2, s. 193 – 202. Dostupné online.
4. ↑  CORIA, R.A.; CURRIE, P.J.. A new carcharodontosaurid (Dinosauria, Theropoda) from the Upper Cretaceous of Argentina. *Geodiversitas*, 2006, roč. 28, čís. 1, s. 71-118. Dostupné online.

Externé odkazy
--------------

* *Giganotosaurus* [online]. [Cit. 2011-10-22]. Dostupné online. (anglicky)
* TAYLOR, Mike. *What were the longest/heaviest predatory dinosaurs?* [online]. The Dinosaur FAQ, 27. August 2002, [cit. 2011-10-22]. Dostupné online. (anglicky)